Komisijos ataskaita Europos Parlamentui ir Tarybai - Ypatingasis Administracinis Kinijos Regionas Makao: 2009 m. metinė ataskaita /* KOM/2010/0288 galutinis */





[pic] | EUROPOS KOMISIJA | Briuselis, 2010.6.3 KOM(2010)288 galutinis KOMISIJOS ATASKAITA EUROPOS PARLAMENTUI IR TARYBAI Ypatingasis Administracinis Kinijos Regionas Makao: 2009 m. metinė ataskaita KOMISIJOS ATASKAITA EUROPOS PARLAMENTUI IR TARYBAI Ypatingasis Administracinis Kinijos Regionas Makao: 2009 m. metinė ataskaita Įvadas Nuo Makao perdavimo žemyninei Kinijai prieš dešimt metų Europos Komisija atidžiai stebi Ypatingojo Administracinio Kinijos Regiono Makao ekonominę ir politinę raidą, vykdydama 1999 m. prisiimtą įsipareigojimą Europos Parlamentui parengti metinę raidos ataskaitą. Ši ataskaita skirta 2009-iesiems metams. 2009-ieji buvo ypač svarbūs YAKR Makao. Jis minėjo sugrąžinimo žemyninei Kinijai dešimtmetį. Išrinktas naujas, Edmundą Ho pakeitęs vyriausybės vadovas. 2009 m. rugsėjo mėn. surengus rinkimus į įstatymų leidybos instituciją, ketverių metų kadencijai išrinkti nauji įstatymų leidėjai. Praėjusių metų pradžioje Makao priėmė nacionalinio saugumo teisės aktus. Europos Komisija pripažįsta, kad nuo perdavimo vykdoma politika „viena šalis, dvi sistemos“ įgyvendinama patenkinamai, laikantis YAKR Makao Pagrindinio įstatymo. Apskritai Pagrindinis įstatymas nuo Makao grąžinimo žemyninei Kinijai iš esmės įgyvendintas gerai, o Makao gyventojų pagrindinės teisės ir laisvės buvo gerbiamos. Politinė raida 2009 m., pirmąkart nuo tada, kai kolonija 1999 m. buvo grąžinta Kinijai, pasikeitė jo vadovas. 2009 m. liepos 26 d. Makao socialinių reikalų ir kultūros sekretorius Fernando Chui išrinktas naujuoju vyriausybės vadovu ir pakeitė Edmundą Ho, kuris Makao vyriausybei vadovavo nuo jo perdavimo žemyninei Kinijai. Dr. Chui surinko 94 proc. balsų, t. y. jį parėmė 282 iš 300 Vyriausybės vadovo rinkimų komiteto narių. Laimėjęs rinkimus Fernando Chui pakomentavo, kad jis atsižvelgs į visus visuomenei susirūpinimą keliančius klausimus, garantuos atvirą vyriausybės veiklą ir gerins jos skaidrumą, taip pat užtikrins sąžiningą ir teisingą konkurenciją lošimų sektoriuje, kuris yra Makao ekonomikos pagrindas. Europos Komisijos Pirmininkas J. M. Barroso pasveikino Fernando Chui ir palinkėjo sėkmės siekiant Makao stabilumo ir gerovės. Jis taip pat padėkojo Edmundui Ho už jo indėlį Makao vystymuisi per paskutinius 10 metų ir už Makao ryšių su Europos Sąjunga stiprinimą. Makao įstatymų leidybos institucijos rinkimai surengti 2009 m. rugsėjo 20 d. Rinkimuose dalyvavo 59,9 proc. rinkėjų – tai pats didžiausias dalyvavusiųjų skaičius Makao rinkimų istorijoje. Įstatymų leidybos institucijoje yra 29 vietos: 12 tiesiogiai renkamų narių ir 17 netiesiogiai renkamų narių, iš kurių dešimt išrenkami funkcinėse rinkimų apygardose, o septynis skiria vyriausybės vadovas. Tiesioginiuose rinkimuose iš viso dalyvavo 122 kandidatai iš 16 grupių. Iš 12 tiesioginius rinkimus laimėjusių kandidatų 8 yra patyrę teisės aktų leidėjai, kurie daug metų dalyvavo teisės aktų leidyboje, kiti keturi į įstatymų leidybos instituciją išrinkti pirmąkart. Makao demokratiją remiančių teisės aktų leidėjų grupė laimėjo dar vieną vietą rūmuose, ir jų skaičius išaugo nuo 2 iki 3. Europos Komisijos nuomone, rinkimai iš esmės vykdyti sąžiningai ir tvarkingai. Rekordiškai didelis balsavusiųjų skaičius buvo teigiamas Makao politinės raidos rodiklis ir didėjančio visuomenės informuotumo teritorijoje ženklas. Europos Komisija džiaugiasi tokia raida ir tiki, kad didėjanti Makao piliečių politinė branda yra patikimas pagrindas siekiant didesnės demokratijos Makao. 2009 m. gruodžio 20 d. YAKR Makao paminėjo savo dešimtmetį. Iškilmėse dalyvavo Kinijos prezidentas Hu Jintao. Prezidentas Hu taip pat dalyvavo ceremonijoje, skirtoje trečiosios vyriausybės inauguracijai pažymėti. Savo kalboje prezidentas Hu pagyrė YAKR praėjusio dešimtmečio laimėjimus ir pareiškė tikįs, kad naujasis vyriausybės vadovas ir jo pareigūnai galės suvienyti ir vesti į priekį Makao žmones, kad sukurtų geresnę YAKR ateitį. Nacionalinio saugumo teisės aktų priėmimas buvo dar vienas svarbus politinis žingsnis į priekį. Pagal Pagrindinio įstatymo 23 straipsnį YAKR vyriausybė įpareigojama priimti teisės aktus dėl veiksmų, kuriais siekiama išduoti, atsiskirti, kurstoma maištauti ir vykdoma ardomoji veikla bei vagiamos valstybės paslaptys. Po 40 dienų trukusių viešųjų konsultacijų 2009 m. sausio 5 d. įstatymų leidybos institucijai pateiktas vyriausybės nacionalinio saugumo teisės aktų projektas. 2009 m. vasario 25 d. jam pritarė didžioji dauguma įstatymų leidybos institucijos narių (prieš balsavo tik du demokratiją remiantys teisės aktų leidėjai), ir 2009 m. kovo 3 d. jis įsigaliojo. Kinijos prezidentas Hu Jintao teigiamai įvertino nacionalinio saugumo teisės aktus per perdavimo dešimtmečio iškilmes. ES atsižvelgia į naująjį nacionalinio saugumo įstatymą ir dar kartą pabrėžia pagrindinių teisių ir laisvių, užtikrinamų pagal YAKR Makao Pagrindinį įstatymą, išsaugojimo svarbą. 2009 m. Makao buvo paminėtas 75-ojoje Jungtinių Tautų Rasinės diskriminacijos panaikinimo komiteto sesijoje. Komitetas įvertino Makao kovos su prekyba žmonėmis įstatymą, taip pat įstatymą, kuriuo sukuriama pabėgėlio statuso pripažinimo ir praradimo teisinė sistema. Komitetas taip pat išreiškė susirūpinimą, kad prekyba žmonėmis tebėra didelė problema YAKR, turint omenyje tai, kad aukos dažnai buvo moterys ir vaikai, kurie nebuvo piliečiai ir priklausė etninėms mažumoms. Komitetas rekomendavo sustiprinti priemones, kad būtų tinkamai užkirstas kelias prekybai žmonėmis, pirmiausia ne piliečiais, su ja kovojama ir už ją baudžiama. Komitetas taip pat išreiškė susirūpinimą, kad darbuotojai migrantai neįtraukti į YAKR socialinės apsaugos sistemą, ir rekomendavo iš dalies pakeisti atitinkamus teisės aktus, kad socialinė apsauga galiotų visiems darbuotojams. Europos Komisija taip pat išreiškė nerimą dėl per metus padaugėjusių atvejų, kai Honkongo žurnalistams, akademikams ir aktyvistams Makao imigracijos pareigūnai uždraudė atvykti į šalį visuomenės saugumo sumetimais. Ekonominė raida 2002 m. liberalizavus lošimų monopolį Makao tapo didžiausia pasaulyje lošimo namų rinka. Prie tokios plėtros prisidėjo ir lankytojai iš žemyninės Kinijos, taip pat didelės naujų lošimo namų valdytojų investicijos į YAKR. Makao BVP rodikliai per pastarąjį dešimtmetį išaugo beveik tris kartus. Tačiau 2009 m. dėl pasaulinės finansų krizės ir vyriausybės politikos, kuria siekta sustabdyti labai didelį lošimų pramonės augimą, pirmąkart užfiksuotas ekonomikos nuosmukis. Nors Makao ekonomikai pavyko išvengti krizės, ji vis dar pernelyg priklausoma nuo lošimų sektoriaus, o turtiniai gyventojų skirtumai tebedidėja. 2009 m. Kinija toliau mažino leistiną žemyninės dalies gyventojų kelionių į Makao skaičių, kad griežčiau kontroliuotų keliones, kurių tikslas – lošti. 2009 m. 50,5 proc. aplankiusiųjų Makao buvo iš Kinijos, iš ten atvyko ir daugiausia turistų. Šie vizų žemyniniams lankytojams apribojimai turėjo daug didesnę įtaką vietos ekonomikai nei pasaulinė finansų krizė. Kad sumažintų ekonomikos nuosmukio poveikį, YAKR Makao vyriausybė, siekdama padėti šalies pramonei ir gyventojams, ėmėsi tokių įvairių iniciatyvų, kaip vienkartinės piniginės išmokos visiems piliečiams, didesnės investicijos į viešuosius darbus ir infrastruktūrą, 100 mln. patakų (9 mln. EUR) skatinimo planas su turizmu susijusiai pramonei ir mažoms ir vidutinėms įmonėms (MVĮ) skirta paskolų garantijų schema, siekiant padėti išlikti prastesnėmis verslo sąlygomis. Pastebimiausią įtaką pasaulinė finansų krizė didžiausioje pasaulyje lošimų rinkoje padarė JAV lošimo namų valdytojų finansams. Kai kurie lošimo namų plėtros projektai sulėtėjo arba buvo sustabdyti. Vis dėlto Makao ekonomika atsigavo dėl padidėjusio lankytojų skaičiaus ir didelių pajamų iš lošimų per paskutinį 2009 m. ketvirtį. Bendras lankytojų skaičius, kuris pirmus tris ketvirčius mažėjo, per ketvirtą ketvirtį padidėjo 5 proc. 2009 m. pajamos iš lošimų pakilo 9,4 proc. iki rekordinių 119 mlrd. patakų (10,7 mlrd. EUR). Dėl pakankamo Azijos rinkos likvidumo, nepaisant pasaulinės finansų krizės, Makao lošimo namų valdytojams pavyko rasti naujų finansavimo šaltinių: jie pradėjo prekiauti savo lošimo namų verslo akcijomis Honkongo biržoje ir taip galėjo grąžinti dalį skolų ir atnaujinti su sustabdytais projektais susijusią veiklą. Dėl šios priežasties lošimo namų skaičius išaugo nuo 31 2008 m. iki 33 2009 m. Makao BVP sumažėjimas per pirmąją 2009 m. pusę buvo dviženklis, bet antrojo pusmečio pabaigoje vėl ėmė kilti. Realiai per 2009 m. BVP truputį – 1,3 proc. – išaugo. Augimas pagreitėjo ketvirtą ketvirtį. Atsigavimas prasidėjo visų pirma dėl lošimų paslaugų eksporto. 2009 m. nedarbo lygis buvo stabilus ir siekė 3,6 proc. Infliacinis spaudimas sumažėjo infliacijos lygiui greitai nukritus nuo 8,6 proc. 2008 m. iki 1 proc. 2009 m. Išorės reikalų srityje prekių eksportas buvo labai nedidelis dėl vangios paklausos užsienio rinkose. Prekių eksportas krito 52 proc., importas – 14 proc., ir susidarė daugiau nei 29 mlrd. patakų (2,6 mlrd. EUR) deficitas. Makao oficialios statistikos duomenimis, ES išlieka antra pagal dydį – 21 proc. importo – Makao importuotoja (pirma – Kinija). ES taip pat buvo ketvirta pagal dydį Makao eksporto rinka: eksportas į ES sudarė 8,2 proc. viso Makao eksporto. Eurostato duomenimis, ES importas iš Makao 2009 m. krito 54 proc. iki 107 mln. EUR, o eksportas į Makao sumažėjo 9 proc. ir siekė 200 mln. EUR, todėl prekybos perviršis sudarė 93 mln. EUR. Pagrindinės ES eksporto į Makao kategorijos – transporto įranga, įrenginiai ir elektros įranga. 2009 m. Makao toliau siejo savo ekonomiką su Kinijos ekonomika, nes tai būtina jo ilgalaikio ekonomikos klestėjimo sąlyga. 2009 m. gegužės mėn. Makao ir Kinija pasirašė šeštąjį Glaudesnės ekonominės partnerystės susitarimą (CEPA). CEPA tapo pagrindu, kuriuo remiantis galima sietų abiejų šalių ūkius, ir šiuo susitarimu suteikta daugiau galimybių Makao įmonėms vykdyti verslą Kinijoje. Be to, Makao siekia aktyviai prisidėti prie ilgalaikio Judziango upės deltos regiono vystymosi plano. Trys – Makao, Guangdongo ir Honkongo – vyriausybės pradėjo tyrimus ir infrastruktūros projektus, kad susietų šiuos didžiuosius Judziango upės deltos miestus, sukurdami valandos trukmės tarpmiestinio susisiekimo teritoriją, kad būtų galima užtikrinti susisiekimą tarp bet kurių dviejų tos teritorijos vietų. Kinija taip pat ėmėsi palankių priemonių, kad paremtų Makao augimą ir vystymąsi, pvz., išnuomavo Makao gretimos salos Hengčino žemės plotą, kad būtų galima išplėsti Makao universitetą ir paremti Makao žemės susigrąžinimo planą. Kinija Hengčino žemės plotą Makao išnuomavo iki 2049 m. gruodžio 19 d. už 1,2 mlrd. patakų (119 mln. EUR). Ši nauja sritis priklausys Makao jurisdikcijai. YAKR Makao vyriausybė tikisi, kad toks jos geografinės jurisdikcijos išplėtimas padės Makao imtis kitų paslaugų, pvz., švietimo, kultūros, pramogų ir sporto veiklos, sektorių įvairinimo. Regioninėje srityje Makao susiduria su didėjančia kitų Azijos šalių, siekiančių dalyvauti lošimo namų versle, konkurencija. Pradėjus tiesioginius keleivinius skrydžius per sąsiaurį ir skrydžius kroviniams gabenti tarp Taivano ir žemyninės Kinijos, kilo sunkumų Makao civilinės aviacijos sektoriui, kuris daugelį metų buvo skrydžių tarp Taivano ir Kinijos tranzito centras. Todėl 2009 m. gruodžio 22 d. savo inauguracinėje kalboje naujasis vyriausybės vadovas Fernando Chui pasiūlė sustiprinti mainus ir bendradarbiavimą su Taivanu, kad būtų sustiprintas Makao, kaip paslaugų centro, vaidmuo. Jis taip pat pabrėžė, kad Makao toliau dės pastangas, kad įvairintų savo ekonomiką įvairiuose sektoriuose, pvz., kultūros, švietimo ir susitikimų, iniciatyvų, konferencijų ir parodų rengimo (MICE) pramonės sektoriuose, ir sustiprintų ryšius su portugališkai kalbančiomis šalimis ir Europos Sąjunga. YAKR Makao vyriausybė taip pat ėmėsi įvairių veiksmų, kad paremtų MVĮ veiklą ir vystymąsi ne lošimų sektoriuje. Europos Komisija teigiamai vertina Makao pastangas įvairinti ekonomiką, nes tai bus naudinga jo ilgalaikiam stabilumui. ES ir Makao bendradarbiavimas Europos Sąjungos santykiai su Makao pagrįsti bendromis vertybėmis, Europos paveldu ir bendrais interesais tokiose srityse kaip ekonomika, aplinka, švietimas ir kultūra. Santykiai plėtoti pagal 1992 m. ES ir Makao pasirašytą prekybos ir bendradarbiavimo susitarimą. 2009 m. ES ir Makao jungtinio komiteto posėdis, rengiamas kasmet pagal šį pagrindų susitarimą, įvyko Makao 2009 m. vasario mėn., ir jame pabrėžta, kad Makao tebėra svarbus ES partneris. Posėdyje pasikeista nuomonėmis dėl pasaulinės finansų krizės pasekmių, išaugusio protekcionizmo ir klimato kaitos strategijų. Taip pat pasiektas susitarimas dirbti kartu, siekiant ES ir Makao ūkius išlaikyti atvirus ir sustiprinti bendradarbiavimą. Dvišalėse diskusijose taip pat aptarti tokie klausimai kaip daugiašalės prekybos sistemos stiprinimas, intelektinės nuosavybės teisių apsaugos gerinimas, Makao viešojo pirkimo konkursų procedūrų gerinimas, dvišalio bendradarbiavimo svarbos antidempingo tyrimuose pripažinimas ir patenkinamas ES ir Makao readmisijos susitarimo įgyvendinimas. Dvišalis bendradarbiavimas vykdomas atsižvelgiant į Europos Komisijos komunikatą „Europos Sąjunga, Honkongas ir Makao: bendradarbiavimo galimybės 2007–2013 m“. Jame nustatyti keli plataus masto tikslai, kad ES ir Makao santykiai leistų išplėsti bendradarbiavimą. Vasario mėn. pradėta Honkongui ir Makao skirta „Europos Sąjungos verslo informavimo programa“ (EUBIP) pasirodė esanti labai naudinga priemonė dalijimuisi žiniomis ir geresniam Makao ir Europos Sąjungos tarpusavio supratimui skatinti. Konsorciumas, kurį sudaro Europos prekybos rūmai Honkonge, Makao prekybos ir investicijų skatinimo institutas ir Makao Europos studijų institutas, naudodamasis EUBIP sėkmingai įgyvendino įvairią veiklą, glaudžiai bendradarbiaudamas su ES valstybių narių nacionaliniais rūmais ir ad hoc atitinkamomis verslo ir pramonės asociacijomis. ES ir valstybių narių bei Europos įmonių dalyvavimas jungtiniame Europos Sąjungos paviljone ir iš jų atvykę pranešėjai suteikė Europos Sąjungai daugiau matomumo Makao ir labai prisidėjo prie tokių forumų kaip balandžio mėn. įvykęs Tarptautinis aplinkos ir bendradarbiavimo forumas (MIECF) ir 2009 m. spalio mėn. surengta tarptautinė Makao mugė (MIF). Naudingas buvo ir seminaras dėl Europos Sąjungos cheminių medžiagų reglamento (REACH), į kurį pakviesti Europos cheminių medžiagų agentūros ekspertai ir kurį parėmė Makao prekybos ir investicijų skatinimo institutas. Aplinka – svarbus, YAKR Makao vyriausybei rūpestį keliantis klausimas ir sritis, kurioje toliau siekiama glaudaus bendradarbiavimo. Europos Komisija teigiamai vertina YAKR Makao pastangas organizuoti tarptautinius bendradarbiavimo aplinkos srityje forumus ir parodas, pvz., MIECF, siekiant didesnio tarptautinio informuotumo apie aplinkos apsaugą Makao. YAKR aktyviai skatino vyriausybės ir pilietinės visuomenės mainus ir sustiprino pastangas, kad didintų informuotumą apie aplinkos apsaugą, taip pat ragino įmones naudoti energiją taupančius ekologiškus produktus. 2009 m. ES ir Makao bendradarbiavimas keliuose sektoriuose tapo platesnis. 2007 m. sėkmingai užbaigę panašų projektą, gruodžio mėn. Europos Komisija ir Makao pasirašė ES ir Makao bendradarbiavimo teisės srityje susitarimą, siekdami sustiprinti Makao teisinę sistemą ir viešąjį administravimą, taip pat patirtį teisės ir teismų srityje. Teisinės valstybės principai, geras valdymas ir pagarba pagrindinėms teisėms ir laisvėms neatsiejami nuo būtinybės Makao gyventojams gerai išmanyti teisinę sistemą ir turėti gerai parengtų teisėjų ir teisininkų. 2009 m. toliau palaikyti vyresniųjų Europos ir Makao pareigūnų ryšiai, siekiant išnagrinėti bendradarbiavimo civilinės aviacijos srityje priemones. Makao patvirtino, kad sieks horizontaliojo oro paslaugų susitarimo, kuriuo bus atnaujinti esami 15 dvišalių susitarimų su ES valstybėmis narėmis ir įtrauktas Bendrijos paskyrimo principas. Kadangi jis neturi nuosavos oro erdvės, Makao patvirtino, kad jau gavo Kinijos sutikimą sudaryti horizontalųjį susitarimą su Europos Sąjunga. Europos Komisija tikisi tolesnės pažangos, kad diskusijas dėl horizontaliojo susitarimo užbaigtų per 2010 m. 2009 m. toliau palaikyti vyresniųjų Europos Komisijos ir Makao pareigūnų ryšiai, siekiant išnagrinėti bendradarbiavimo santaupų apmokestinimo srityje priemones. Europos Komisija, kaip pirmą nedidelį žingsnį šia kryptimi, labai teigiamai vertina Makao įsipareigojimą įgyvendinti OECD standartą dėl jurisdikcijų keitimosi mokestine informacija. Šiuo tikslu Makao priėmė įstatymą dėl keitimosi informacija mokesčių klausimais, ir jis įsigaliojo 2009 m. rugsėjo 15 d. 2010 m. bus toliau tęsiamas dialogas dėl galimų tolesnių priemonių, kurios iš esmės atitiktų Santaupų direktyvos priemones. 2009 m. taip pat stiprėjo Europos ir Makao žmonių tarpusavio ryšiai. Makao aktyviai dalyvavo 2009 m. programoje Erasmus Mundus , kuria plečiami Europos ir Makao universitetų ir studentų ryšiai ir gerinamas mūsų tarpusavio supratimas. Dalyvaudama visus metus rengtose sėkmingose Jean Monnet konferencijose , Komisija taip pat rėmė Jean Monnet profesūrą Makao universitete. Tolesnis bendradarbiavimo stiprinimas numatytas su Makao vyriausybe sausio mėn. pasirašytame protokole, kad per artimiausius ketverius metus bus surengti mokymo kursai maždaug 100 Makao konferencijų vertėjų žodžiu. Perspektyvos 2010 m. taps nauja pradžia Makao, nes jis turės naują vadovą ir naują įstatymų leidybos instituciją ir kartu naudosis nuo perdavimo įgyta teigiama patirtimi. Makao, kaip ir Europa, turi vertingą paveldą ir jai svarbios tos pačios atvirumo ir tolerancijos vertybės. ES toliau palaikys glaudžius ryšius su Makao vyriausybe ir jos žmonėmis šiame naujame etape, kad sustiprintų esamus santykius. Europos Komisija toliau rems politikos „viena šalis, dvi sistemos“ įgyvendinimą YAKR Makao ir šiuo tikslu toliau atidžiai stebės politinius, ekonominius ir socialinius YAKR pokyčius. Europos Komisija nori pasiekti pažangą vykdydama dvišalį dialogą tokiais klausimais kaip civilinė aviacija ir santaupų apmokestinimas. Europos Komisija taip pat norėtų stiprinti akademinius ir kultūrinius mainus ir skatinti Makao dalyvauti pasaulinėse ES finansuojamose programose, kaip antai Erasmus Mundus , kuri 2010 m. bus visų pirma skirta tokioms mažoms šalims ir teritorijoms kaip Makao.